title: Deċiżjoni tal-Bord ta’ Amministrazzjoni tal-Europol tal- 4 ta’ Ġunju 2009 Li tistabbilixxi r-Regoli dwar l-Għażla, L-Estensjoni tal-Mandat u t-Tkeċċija tad-Direttur u l-Viċi diretturi tal-Europol

text:
               29.12.2009

               MT

               Il-Ġurnal Uffiċjali tal-Unjoni Ewropea

               L 348/3

         DEĊIŻJONI TAL-BORD TA’ AMMINISTRAZZJONI TAL-EUROPOL
   tal-4 ta’ Ġunju 2009
   Li tistabbilixxi r-Regoli dwar l-Għażla, L-Estensjoni tal-Mandat u t-Tkeċċija tad-Direttur u l-Viċi diretturi tal-Europol
   (2009/1011/ĠAI)
   IL-BORD TA’ TMEXXIJA TAL-EUROPOL,
   Wara li kkunsidra d-Deċiżjoni tal-Kunsill li tistabbilixxi l-Uffiċċju Ewropew tal-Pulizija (EUROPOL) tas-6 ta’ April 2009 (1) (minn hawn ‘il quddiem imsejħa “id-Deċiżjoni dwar il-Europol”) u b’mod partikolari l-Artikoli 37(9)(g), 38(1), 38(2), 38(3), 38(7) u 39 tagħha,
   Wara li kkunsidra r-Regolament dwar il-Persunal tal-Uffiċjali tal-Komunitajiet Ewropej (minn hawn ‘il quddiem imsejjaħ “ir-Regolament dwar il-Persunal”) u l-Kundizzjonijiet tal-Impjieg ta’ Uffiċjali Pubbliċi Oħrajn tal-Komunitajiet Ewropej (minn hawn ‘il quddiem imsejħa “il-Kundizzjonijiet tal-impjieg”) stabbiliti mir-Regolament tal-Kunsill (KEE, Euratom, ECSC) Nru 259/68 (2),
   Wara li kkunsidra l-Artikolu 12 tal-Kundizzjonijiet tal-impjieg dwar il-kundizzjonijiet ta’ reklutaġġ ta’ persunal temporanju u l-Kapitolu 9 tat-Titolu II tal-Kundizzjonijiet tal-impjieg dwar it-tmiem tal-impjieg tal-persunal temporanju,
   Wara li kkunsidra d-Deċiżjoni tal-Kummissjoni SEC(2009) 27/2 tat-12 ta’ Jannar 2009 li fiha Linji Gwida dwar l-għażla u l-ħatra ta’ diretturi ta’ aġenziji regolatorji, aġenziji eżekuttivi u intrapriżi konġunti,
   Wara li kkunsidra r-regoli ta’ proċedura tal-Bord ta’ Tmexxija.
   Billi:

               (1)

               Hija r-responsabbiltà tal-Bord ta’ Tmexxija li jistabbilixxi r-regoli applikabbli għall-għażla, l-estensjoni tal-mandat u t-tkeċċija tad-Direttur u tal-Viċi Diretturi tal-Europol li għandhom ikunu approvati mill-Kunsill, li jaġixxi permezz ta’ maġġoranza kwalifikata, qabel ma jidħlu fis-seħħ.

               (2)

               Id-Direttur u l-Viċi Diretturi għandhom jintgħażlu permezz ta’ proċedura objettiva u trasparenti mingħajr preġudizzju għall-kunfidenzjalità tal-proċeduri u l-protezzjoni ta’ dejta personali pproċessata għall-iskopijiet tal-proċeduri ta’ għażla.

               (3)

               Huwa xieraq li jiġu adottati proċeduri analogi għal dawk stabbiliti fid-Deċiżjoni tal-Kummissjoni SEC(2009) 27/2 tat-12 ta’ Jannar 2009.

               (4)

               L-għan tal-proċeduri tal-għażla huwa li jkunu identifikati l-aħjar kandidati kwalifikati għall-post battal.

               (5)

               Il-Europol huwa impjegatur favur l-opportunitajiet indaqs,

         STABBILIXXA R-REGOLI LI ĠEJJIN:
   KAPITOLU 1

      DISPOŻIZZJONIJIET ĠENERALI

   Artikolu 1
   1.   Dawn ir-Regoli għandhom japplikaw għall-għażla, l-estensjoni tal-mandat u t-tkeċċija tad-Direttur u tal-Viċi Diretturi kif imsemmija fl-Artikolu 38 tad-Deċiżjoni dwar il-Europol.
   2.   F’każ li temporanjament, id-Direttur ma jkunx kapaċi jeżerċita l-funzjonijiet tal-kariga tiegħu għal perijodu ta’ aktar minn xahar, jew f’każ li l-post tad-Direttur ikun battal, il-funzjonijiet tiegħu għandhom ikunu eżerċitati minn Viċi Direttur. Għal dan il-għan il-Bord ta’ Tmexxija għandu jindika l-ordni ta’ sostituzzjoni.
   3.   Kull referenza f’dawn ir-Regoli għal persuna tas-sess maskil għandha titqies ukoll li hija referenza għas-sess femminil, u viċeversa, għajr meta l-kuntest jindika biċ-ċar li dan ma jkunx il-każ.
   KAPITOLU 2

      PROĊEDURI TAL-GĦAŻLA

   Artikolu 2
   Il-proċedura tal-għażla għandha tosserva l-prinċipji stipulati fl-Artikolu 12(1) tal-Kundizzjonijiet tal-impjieg.
   Artikolu 3
   1.   Il-post tad-Direttur jew ta’ Viċi Direttur jitqies battal:

               (a)

               minn disa’ xhur qabel it-tmiem tal-mandat rispettiv tagħhom,

               (b)

               minn meta l-Kunsill jirċievi ittra ta’ riżenja,

               (c)

               fuq deċiżjoni tal-Kunsill li jkeċċi d-Direttur jew Viċi Direttur jew inkella li jtemm is-servizz tagħhom f’konformità mal-Kapitolu 4 ta’ dawn ir-Regoli,

               (d)

               minn disa’ xhur qabel id-data li fiha d-Direttur jew il-Viċi Direttur jagħlaq 65 sena, jew

               (e)

               mal-mewt tad-Direttur jew ta’ Viċi Direttur.

         2.   Għal kull post battal, il-Bord Ta’ Tmexxija għandu jħejji avviż ta’ post battal. Għall-post ta’ Viċi Direttur, l-avviż ta’ post battal għandu jitħejja mill-Bord Ta’ Tmexxija wara li jikkonsulta mad-Direttur.
   L-avviż tal-post battal jistabbilixxi f’termini ċari u dettaljati l-elementi li ġejjin:

               (a)

               deskrizzjoni ġenerali tal-kompiti u l-missjoni tal-Europol kif stabbiliti fid-Deċiżjoni dwar il-Europol,

               (b)

               deskrizzjoni tal-funzjonijiet u d-dmirijiet ewlenin tad-Direttur jew Viċi Direttur, skont il-każ, b’referenzi xierqa għad-dispożizzjonijiet rilevanti tad-Deċiżjoni dwar il-Europol,

               (c)

               il-kriterji ta’ eliġibbiltà li kull kandidat għandu jissodisfa,

               (d)

               il-profil għall-kariga, inkluż kwalunkwe attribut li huwa kkunsidrat rilevanti għall-funzjoni u li wara jintuża bħala kriterju tal-għażla,

               (e)

               deskrizzjoni ġenerali tal-proċedura tal-għażla u tal-ħatra,

               (f)

               it-termini u l-kundizzjonijiet tal-impjieg, inkluż il-grad meta jsir ir-reklutaġġ, in-natura tal-kuntratt offrut u t-tul tal-mandat,

               (g)

               il-modalitajiet u d-data tal-għeluq għall-preżentazzjoni tal-applikazzjonijiet.

         3.   Il-proċess tal-għażla għandu jinkludi evalwazzjoni li teżamina kompetenzi u ħiliet speċifiċi tal-kandidati.
   Il-Bord ta’ Tmexxija għandu jispeċifika l-karatteristiċi u l-modalitajiet tal-valutazzjoni għal kull post battal u jista’ jiddeċiedi li jirrikorri għal ċentru ta’ valutazzjoni estern.
   4.   L-avviż tal-post battal għandu jindika wkoll li l-kandidati għandhom jissottomettu l-applikazzjoni tagħhom bil-miktub, flimkien ma’ curriculum vitae dettaljat, ittra ta’ motivazzjoni u r-referenzi tal-karattru xierqa rigward l-adegwatezza tagħhom għat-twettiq tad-dmirijiet relatati mal-post battal, lill-President tal-Bord ta’ Tmexxija fi żmien sitt ġimgħat mid-data tal-pubblikazzjoni tal-avviż tal-post battal f’Il-Ġurnal Uffiċjali tal-Unjoni Ewropea.
   L-avviż tal-post battal għandu jipprovdi wkoll informazzjoni dwar l-iskrinjar ta’ sigurtà li għandu jiġi applikat lill-kandidat li jintgħażel f’konformità mar-regoli adottati skont l-Artikolu 40 tad-Deċiżjoni dwar il-Europol.
   Artikolu 4
   1.   Il-Bord ta’ Tmexxija għandu jiżgura li l-avviż tal-post battal imsemmi fl-Artikolu 3(2) jiġi ppubblikat f’Il-Ġurnal Uffiċjali tal-Unjoni Ewropea, u f’mezzi oħrajn, inklużi gazzetti nazzjonali u perjodiċi speċjalizzati, sabiex tinkiseb l-espożizzjoni massima fl-Istati Membri kollha.
   2.   Il-Europol għandu jinforma lit-taqsimiet nazzjonali tal-Europol dwar il-pożizzjoni battala ta’ Direttur jew Viċi Direttur. It-taqsimiet nazzjonali għandhom jinfurmaw lill-awtoritajiet kompetenti rilevanti tal-Istati Membri dwar il-post battal. L-awtoritajiet kompetenti għandhom ikunu responsabbli għall-iżgurar li l-pożizzjoni battala tinġieb għall-attenzjoni tad-dipartimenti tagħhom u tal-persunal kollu kkonċernat.
   3.   Il-Europol għandu jibgħat għarfien ta’ rċevuta lill-applikanti.
   Artikolu 5
   1.   Il-Bord ta’ Tmexxija għandu jwaqqaf kumitat tal-għażla (minn hawn ‘il quddiem imsejjaħ “il-Kumitat”) li għandu jevalwa l-applikazzjonijiet li jaslu u għandu jfassal rapport raġunat li għandu jkun ippreżentat lill-Bord ta’ Tmexxija f’konformità mal-Artikolu 6 ta’ dawn ir-Regoli.
   2.   Għall-pożizzjoni ta’ Direttur, il-Kumitat għandu jkun magħmul mill-membru tal-Bord ta’ Tmexxija li jirrappreżenta lill-Kummissjoni u minn sitt membri tal-Bord ta’ Tmexxija li jirrappreżentaw lill-Istati Membri li għandhom jiġu stabbiliti permezz tat-tlugħ bil-polza mill-Bord ta’ Tmexxija.
   3.   Għall-kariga ta’ Viċi Direttur, il-Kumitat għandu jkun magħmul mid-Direttur, jew minn Viċi Direttur magħżul minnu, mill-membru tal-Bord ta’ Tmexxija li jirrappreżenta lill-Kummissjoni u minn ħames membri tal-Bord ta’ Tmexxija li jirrappreżentaw lill-Istati Membri li għandhom jiġu stabbiliti permezz ta’ tlugħ bil-polza mill-Bord ta’ Tmexxija.
   4.   Jekk membru tal-Bord ta’ Tmexxija magħżul skont il-paragrafi 2 u 3 ma jkunx jista’ jipparteċipa fix-xogħol tal-Kumitat, huwa għandu jiġi sostitwit mill-membru alternattiv tal-Bord ta’ Tmexxija li jirrappreżenta lill-Kummissjoni jew lill-Istat Membru inkwistjoni skont il-każ.
   5.   Fejn ikun hemm suspett li membru tal-Kumitat għandu relazzjoni personali ma’ wieħed mill-kandidati jew fejn jista’ jkun hemm lok ta’ xi kunflitt ta’ interess potenzjali, dan m’għandux jipparteċipa fix-xogħol tal-Kumitat u għandu jiġi sostitwit mill-membru alternattiv f’konformità mal-paragrafu 4.
   6.   Is-segretarjat tal-Bord ta’ Tmexxija għandu jipprovdi s-segretarjat tal-Kumitat.
   Artikolu 6
   1.   Fl-ewwel laqgħa tiegħu, il-Kumitat għandu jagħżel president minn fost il-membri tiegħu.
   2.   Il-Kumitat jista’ jkun megħjun minn konsulent estern fir-riżorsi umani għat-twettiq tal-kompiti tiegħu jekk il-Bord ta’ Tmexxija jiddeċiedi hekk fuq inizjattiva tiegħu stess jew fuq talba mill-Kumitat. Il-konsulent estern fir-riżorsi umani m’għandux ikollu l-istejtus ta’ membru tal-Kumitat.
   3.   Il-kompiti tal-Kumitat għandhom jinkludu:

               (a)

               l-identifikar tal-kandidati kollha li, fuq il-bażi tal-kriterji stabbiliti fl-avviż tal-post battal, huma eliġibbli għall-kariga,

               (b)

               l-għemil ta’ valutazzjoni inizjali tal-applikazzjonijiet ta’ kandidati eliġibbli li tikkunsidra l-kwalifiki professjonali, il-ħiliet, l-esperjenza u r-referenzi ta’ karattru tagħhom, sabiex ikun deċiż liema minnhom għandhom jiġu evalwati aktar mill-Kumitat,

               (c)

               l-organizzazzjoni ta’ valutazzjoni tal-kandidati f’konformità mal-Artikolu 3(3) ta’ dawn ir-Regoli,

               (d)

               l-intervistar tal-kandidati bil-għan li jiġu vvalutati l-kwalifiki u l-ħiliet tagħhom skont il-kriterji stabbiliti fl-avviż tal-post battal, u

               (e)

               it-tfassil ta’ rapport raġunat kif xieraq dwar l-applikazzjonijiet riċevuti u l-proċeduri li dan ikun segwa inkluż:

                           (i)

                           il-lista ta’ kandidati eliġibbli li tindika fosthom lil dawk intervistati mill-Kumitat,

                           (ii)

                           lista ta’ kandidati elenkati skont l-ordni ta’ mertu, li jissodisfaw il-kriterji kollha ta’ eliġibbiltà u li huma kkunsidrati li l-aktar jaqblu mal-kriterji tal-għażla stabbiliti fl-avviż tal-post battal.

         4.   Il-ħidma tal-Kumitat għandha tkun dokumentata kollha l-aktar bl-użu ta’ folji ta’ evalwazzjoni stabbiliti f’konformità mal-kriterji stabbiliti fl-avviż tal-post battal u kwalunkwe linji gwida addizzjonali li jkun bagħat il-Bord ta’ Tmexxija. Il-folji ta’ evalwazzjoni u sommarju tal-konklużjonijiet ġenerali tal-Kumitat fuq kull kandidat għandhom ikunu nklużi mal-fajls ta’ applikazzjoni.
   5.   Ir-riżultati ta’ kwalunkwe xogħol li jkun sar f’isem il-Kumitat mis-segretarjat tiegħu, minn wieħed jew aktar mill-membri tiegħu jew minn konsulent estern tar-riżorsi umani għandu jkun ippreżentat lill-Kumitat sħiħ għall-eżami u għall-approvazzjoni tiegħu.
   6.   Id-deċiżjoni tal-Kumitat li jiġi stabbilit ir-rapport għandha tkun iffirmata mill-president tiegħu u minn membru ieħor tal-Kumitat.
   7.   Il-president tal-Kumitat għandu jibgħat ir-rapport li jkun sar mill-Kumitat kif ukoll il-fajl ta’ applikazzjoni sħiħ tal-kandidati intervistati lill-Bord ta’ Tmexxija, mill-aktar fis possibbli wara li jkunu saru l-intervisti.
   Artikolu 7
   Il-kandidati li ma jintgħażlux mill-Kumitat għandhom, wara kull stadju tal-għażla, jiġu informati bil-miktub mis-segretarjat tal-Kumitat bir-riżultati tal-proċedura.
   Artikolu 8
   1.   Il-proċeduri tal-Kumitat għandhom isiru fl-Aja diment li l-Bord ta’ Tmexxija ma jiddeċidix mod ieħor.
   2.   Spejjeż ta’ vjaġġar u ta’ sussistenza, inkluż l-akkomodazzjoni fil-lukandi, għandhom jiġu rimborsati lill-membri tal-Kumitat u lill-kandidati mistiednin għall-provi u għall-intervisti b’mod konformi mar-regoli applikabbli.
   Artikolu 9
   1.   Il-Bord ta’ Tmexxija għandu jistieden lill-president tal-Kumitat sabiex jispjega l-proċedura li tkun saret u għandu jippreżenta r-rapport tal-Kumitat.
   2.   Il-Bord ta’ Tmexxija jista’ jiddeċiedi li jintervista lill-kandidati fuq il-lista ta’ klassifikazzjoni tal-Kumitat u kwalunkwe kandidat ieħor eliġibbli intervistat minnu.
   3.   Fuq il-bażi tar-rapport sottomess mill-Kumitat u, fejn applikabbli, ir-riżultati tal-intervisti li jkunu saru f’konformità mal-paragrafu 2, il-Bord ta’ Tmexxija għandu jadotta opinjoni raġunata:

               (a)

               li tippreżenta l-lista ta’ kandidati eliġibbli,

               (b)

               li tistabbilixxi lista qasira ta’ mill-inqas tliet kandidati addattati kklassifikati fl-ordni skont il-mertu, u

               (c)

               li tikkonferma li l-applikanti fuq il-lista l-qasira jissodisfaw il-kundizzjonijiet għar-reklutaġġ li huma pprovduti fl-Artikolu 12(2) tal-Kundizzjonijiet tal-impjieg u l-kriterji ta’ eliġibbiltà kollha stabbiliti fl-avviż tal-post battal.

         4.   Jekk membru tal-Bord ta’ Tmexxija jkun ukoll fuq il-lista ta’ kandidati, jew fejn jista’ jinħoloq kunflitt ta’ interess potenzjali, huwa m’għandux ikun preżenti meta titfassal l-opinjoni tal-Bord ta’ Tmexxija.
   5.   Il-President tal-Bord ta’ Tmexxija għandu jibgħat l-opinjoni tal-Bord ta’ Tmexxija u l-fajl ta’ applikazzjoni sħiħ ta’ kull kandidat fil-lista l-qasira lill-Kunsill sabiex dan tal-aħħar ikun jista’ jieħu d-deċiżjoni tiegħu kif previst fl-Artikolu 38 tad-Deċiżjoni dwar il-Europol fuq il-bażi tal-informazzjoni kollha rilevanti.
   6.   Il-kandidati li ma jintgħażlux mill-Kumitat għandhom ikunu infurmati bil-miktub mis-segretarjat tal-Kumitat dwar ir-riżultati tal-proċedura.
   Artikolu 10
   Ladarba ssir il-ħatra mill-Kunsill, kull kandidat li jkun applika għall-post battal għandu jirċievi notifika formali dwar ir-riżultat tal-proċedura mis-segretarjat tal-Bord ta’ Tmexxija. Il-limitu ta’ tliet xhur għall-preżentazzjoni ta’ ilment skont l-Artikolu 90 tar-Regolamenti dwar il-Persunal għandu jibda japplika mid-data tan-notifika ta’ din l-ittra.
   Artikolu 11
   1.   Il-proċeduri tal-Kumitat u tal-Bord ta’ Tmexxija għandhom ikunu sigrieta.
   2.   Il-Membri tal-Kumitat kif ukoll il-membri tal-Bord ta’ Tmexxija u kull persunal tal-Europol, il-persunal ta’ kwalunkwe ċentru ta’ valutazzjoni esterna jew il-konsulent estern dwar ir-riżorsi umani involuti fil-proċedura tal-għażla għandhom iżommu kunfidenzjalità stretta rigward ix-xogħol li jkunu għamlu.
   KAPITOLU 3

      L-ESTENSJONI TAL-MANDAT

   Artikolu 12
   1.   Fejn il-mandati tad-Direttur jew ta’ Viċi Direttur maħtura skont l-Artikolu 38 tad-Deċiżjoni dwar il-Europol jistgħu jiġu estiżi f’konformità mal-Artikoli 38(1) jew 38(2) tad-Deċiżjoni dwar il-Europol, il-Bord ta’ Tmexxija jista’ jiddeċiedi li jidderoga mill-proċedura stabbilita fil-Kapitolu 2. F’dawn il-każijiet il-Bord ta’ Tmexxija għandu jfassal, sa mhux aktar tard minn tnax-il xahar qabel jintemm il-mandat, opinjoni li tagħti parir lill-Kunsill sabiex jestendi l-mandat. L-opinjoni tal-Bord ta’ Tmexxija għandha tikkunsidra l-aktar ir-riżultati miksuba mid-Direttur jew mill-Viċi Direttur ikkonċernat matul l-ewwel mandat, ir-rapporti annwali ta’ stima tal-prestazzjoni li jitfasslu f’konformità mal-Artikolu 15(2) tal-Kundizzjonijiet tal-impjieg u l-missjoni u l-ħtiġijiet tal-Europol fis-snin li ġejjin.
   L-opinjoni tal-Bord ta’ Tmexxija li tagħti parir li l-mandat ta’ Viċi Direttur jiġi estiż għandha tingħata wara li jkun ġie kkonsultat id-Direttur.
   2.   Il-proċedura stabbilita fil-Kapitolu 2 għandha tkun segwita meta l-Bord ta’ Tmexxija jiddeċiedi li ma jidderogax minnha, meta l-Kunsill jiddeċiedi li ma jestendix il-mandat tad-Direttur jew tal-Viċi Direttur ikkonċernat jew meta l-Kunsill ma jirnexxielux jasal għal deċiżjoni f’dan ir-rigward fi żmien tliet xhur wara li jkun irċieva l-opinjoni mill-Bord ta’ Tmexxija.
   KAPITOLU 4

      IT-TMIEM TAS-SERVIZZ

   Artikolu 13
   1.   Minbarra l-waqfien minħabba mewt, is-servizz tad-Direttur jew ta’ Viċi Direttur jista’ jintemm, f’konformità mal-Artikolu 47(a) tal-Kundizzjonijiet tal-impjieg, fl-aħħar tax-xahar li fih il-persuna kkonċernata tagħlaq 65 sena.
   2.   It-tmiem tas-servizz tad-Direttur jew ta’ Viċi Direttur għandu jkun deċiż mill-Kunsill, li jaġixxi permezz ta’ maġġoranza kwalifikata wara li jkun kiseb l-opinjoni tal-Bord ta’ Tmexxija, f’konformità mal-Artikoli 15 u 17 tar-Regoli.
   3.   L-opinjoni tal-Bord ta’ Tmexxija dwar it-tmiem tas-servizz ta’ Viċi Direttur għandha titfassal wara li jkun ġie kkonsultat id-Direttur.
   Artikolu 14
   1.   Direttur jew Viċi Direttur li jixtieq jirreżenja qabel ma jintemm il-mandat tiegħu għandu jiddikjara bil-miktub mingħajr ebda ekwivoku l-intenzjoni tiegħu li jitlaq is-servizz tal-Europol, bil-proposta tad-data li fiha għandha tidħol fis-seħħ ir-riżenja tiegħu f’konformità mal-Artikolu 47(b)(ii) tal-Kundizzjonijiet tal-impjieg.
   2.   L-ittra ta’ riżenja għandha tkun indirizzata lill-President tal-Kunsill, b’kopja lill-President tal-Bord ta’ Tmexxija u lid-Direttur fil-każ ta’ riżenja ta’ Viċi Direttur.
   Artikolu 15
   1.   Fuq talba tal-Bord ta’ Tmexxija, is-servizz tad-Direttur jew ta’ Viċi Direttur jista’ jintemm mill-Kunsill skont l-Artikolu 47(b) tal-Kundizzjonijiet tal-impjieg soġġett għall-osservazzjoni tal-perijodu ta’ avviż u kundizzjonijiet oħrajn imsemmija fil-punt sekondarju (ii) jew il-punt sekondarju (iii) tal-imsemmi Artikolu.
   2.   Is-servizz tad-Direttur jew ta’ Viċi Direttur jista’ jintemm mingħajr avviż mill-Kunsill fuq talba tal-Bord ta’ Tmexxija, jekk il-kundizzjonijiet imsemmija fl-Artikolu 48(a) jew (b) tal-Kundizzjonijiet tal-impjieg jiġu ssodisfati.
   3.   Is-servizz tad-Direttur jew ta’ Viċi Direttur jista’ jintemm mingħajr avviż mill-Kunsill jekk il-kundizzjonijiet imsemmija fl-Artikolu 50 tal-Kundizzjonijiet tal-impjieg ikunu ssodisfati. F’dawn il-każi il-Kunsill għandu, wara li jisma’ lill-persuna kkonċernata, u wara l-proċedura dixxiplinarja msemmija fl-Artikolu 16(2) ta’ dawn ir-Regoli tkun ġiet segwita, jiddikjara li l-impjieg tiegħu jkun ġie mitmum.
   Qabel ma jintemm l-impjieg tagħhom, id-Direttur jew il-Viċi Direttur ikkonċernat jistgħu jiġu sospiżi, tal-ewwel mill-Bord ta’ Tmexxija u tal-aħħar mid-Direttur, f’konformità mal-Artikolu 50(2) tal-Kundizzjonijiet tal-impjieg u l-Artikoli 23 u 24 tal-Anness IX għar-Regolamenti dwar il-Persunal.
   Artikolu 16
   1.   Kull nuqqas intenzjonat jew bi traskuraġni mid-Direttur jew Viċi Direttur li jikkonforma mal-obbligi tiegħu skont id-Deċiżjoni dwar il-Europol jew il-Kundizzjonijiet tal-impjieg jagħmluh soġġett għal azzjoni dixxiplinari f’konformità mal-Artikolu 50a tal-Kundizzjonijiet tal-impjieg, Titlu VI tar-Regolamenti dwar il-Persunal u fejn applikabbli l-Anness IX għar-Regolamenti dwar il-Persunal.
   Tali nuqqas għandu inter alia jinkludi l-għoti deliberat u ippruvat ta’ informazzjoni falza rigward l-abbiltà professjonali tiegħu jew ir-rekwiżiti tal-Artikolu 12(2) tal-Kundizzjonijiet tal-impjieg, fejn l-informazzjoni falza mogħtija kienet fattur determinanti għar-reklutaġġ tiegħu.
   2.   Il-proċeduri dixxiplinari għandhom jinbdew u jsiru f’konformità mal-Anness IX għar-Regolamenti dwar il-Persunal.
   Artikolu 17
   1.   Wara li tkun ġiet segwita l-proċedura dixxiplinari pprovduta fl-Anness IX għar-Regolamenti dwar il-Persunal, is-servizz tad-Direttur jew ta’ Viċi Direttur jista’ jintemm mill-Kunsill mingħajr avviż għal raġunijiet dixxiplinari, f’konformità mal-Artikolu 49 tal-Kundizzjonijiet tal-impjieg, f’każijiet serji ta’ nuqqas intenzjonat jew bi traskuraġni tad-Direttur jew ta’ Viċi Direttur li jikkonforma mal-obbligi tiegħu.
   Qabel ma jintemm l-impjieg tiegħu, id-Direttur jew il-Viċi Direttur ikkonċernat jista’ jkun sospiż, tal-ewwel mill-Bord ta’ Tmexxija u tal-aħħar mid-Direttur, f’konformità mal-Artikolu 50(2) tal-Kundizzjonijiet tal-impjieg u l-Artikoli 23 u 24 tal-Anness IX għar-Regolamenti dwar il-Persunal.
   2.   Malli jirċievi r-rapport mill-Bord Dixxiplinari msemmi fl-Artikolu 18 tal-Anness IX għar-Regolamenti dwar il-Persunal, il-Bord ta’ Tmexxija għandu jiddeċiedi jekk għandhiex tkun sottomessa opinjoni lill-Kunsill bil-għan li jintemm is-servizz tad-Direttur f’konformità mal-Artikolu 38(7) tad-Deċiżjoni dwar il-Europol. F’każijiet bħal dawn, il-Bord ta’ Tmexxija għandu jippreżenta, fi żmien xahar mid-data li jirċievi r-rapport tal-Bord Dixxiplinari, opinjoni raġunata kif jixraq rigward il-penali li għandha tingħata minħabba l-fatti li jkunu saru lmenti dwarhom jew kwalunkwe miżura oħra li għandha tittieħed mill-Kunsill f’konformità ma’ dawn ir-Regoli. Qabel ma jfassal l-opinjoni tiegħu, il-Bord ta’ Tmexxija għandu jagħti lid-Direttur l-opportunità li jsemma’ leħnu. Il-President tal-Bord ta’ Tmexxija għandu jibgħat l-opinjoni tal-Bord ta’ Tmexxija lill-Kunsill kif previst mill-Artikolu 38(7) tad-Deċiżjoni dwar il-Europol, u kopja tagħha lid-Direttur akkużat.
   Jekk il-Bord ta’ Tmexxija jiddeċiedi li m’għandhiex tkun ippreżentata opinjoni lill-Kunsill f’konformità mal-Artikolu 38(7) tad-Deċiżjoni dwar il-Europol, huwa għandu jkollu d-dritt li jimponi waħda mill-penali previsti fl-Artikolu 9(1) tal-Anness IX għar-Regolamenti dwar il-Persunal ħlief għat-tneħħija tad-Direttur mill-pożizzjoni tiegħu. Wara li jisma’ lid-Direttur, il-Bord ta’ Tmexxija għandu jieħu d-deċiżjoni tiegħu kif ipprovdut fl-Artikoli 9 u 10 tal-Anness IX għar-Regolamenti dwar il-Persunal, fi żmien xahrejn mid-data tal-irċevuta tal-opinjoni tal-Bord Dixxiplinari. Għandhom jingħataw raġunijiet għad-deċiżjoni.
   3.   Malli jirċievi r-rapport mill-Bord Dixxiplinari msemmi fl-Artikolu 18 tal-Anness IX għar-Regolamenti dwar il-Persunal, id-Direttur għandu, mingħajr dewmien żejjed, jissottometti abbozz ta’ opinjoni raġunata kif xieraq lill-Bord ta’ Tmexxija rigward il-penali li għandha tingħata minħabba l-fatti li saru lmenti dwarhom jew kwalunkwe miżura oħra li għandha tittieħed mill-Kunsill fir-rigward ta’ Viċi Direttur f’konformità ma’ dawn ir-Regoli.
   Il-Bord ta’ Tmexxija għandu jiddeċiedi jekk għandhiex tkun sottomessa opinjoni lill-Kunsill bil-għan li jintemm is-servizz tal-Viċi Direttur ikkonċernat f’konformità mal-Artikolu 38(7) tad-Deċiżjoni dwar il-Europol. Qabel ma jfassal l-opinjoni tiegħu, il-Bord ta’ Tmexxija għandu jagħti lill-Viċi Direttur ikkonċernat l-opportunità li jsemma’ leħnu. L-opinjoni tal-Bord ta’ Tmexxija għandha titwassal fi żmien xahar mid-data tal-irċevuta mid-Direttur tar-rapport tal-Bord Dixxiplinari. Il-President tal-Bord ta’ Tmexxija għandu jibgħat l-opinjoni tal-Bord ta’ Tmexxija lill-Kunsill kif previst mill-Artikolu 38(7) tad-Deċiżjoni dwar il-Europol, u għandu jibgħat kopja tagħha lill-Viċi Direttur akkużat.
   Jekk il-Bord Ta’ Tmexxija jiddeċiedi li m’għandhiex tkun ippreżentata opinjoni lill-Kunsill f’konformità mal-Artikolu 38(7) tad-Deċiżjoni dwar il-Europol, id-Direttur għandu jkollu d-dritt li jimponi waħda mill-penalitajiet previsti fl-Artikolu 9(1) tal-Anness IX għar-Regolamenti dwar il-Persunal ħlief għat-tneħħija tal-Viċi Direttur ikkonċernat mill-pożizzjoni tiegħu. Wara li jisma’ lill-Viċi Direttur ikkonċernat, id-Direttur għandu jieħu d-deċiżjoni tiegħu kif ipprovdut fl-Artikoli 9 u 10 tal-Anness IX għar-Regolamenti dwar il-Persunal, fi żmien xahrejn mid-data tal-irċevuta tal-opinjoni tal-Bord Dixxiplinari. Għandhom jingħataw raġunijiet għad-deċiżjoni.
   4.   Malli jirċievi l-opinjoni tal-Bord ta’ Tmexxija, kif imsemmi fil-paragrafi 2 jew 3 ta’ dan l-Artikolu, il-Kunsill għandu, wara li jkun sema’ lid-Direttur jew lill-Viċi Direttur ikkonċernat, jiddeċiedi jekk ineħħix lid-Direttur jew lill-Viċi Direttur ikkonċernat mill-kariga tiegħu f’konformità mal-Artikolu 9(1)(h) tal-Anness IX għar-Regolamenti dwar il-Persunal jew inkella jtemmlu s-servizz tiegħu fil-Europol.
   Jekk il-Kunsill jiddeċiedi li jneħħi lid-Direttur jew lil Viċi Direttur mill-kariga tiegħu jew inkella jtemm is-servizz tiegħu, dan għandu jindika fid-deċiżjoni tiegħu, in-natura eżatta tal-miżura kif ukoll id-data minn meta l-miżura għandha tibda tapplika. Id-deċiżjoni għandha tkun raġunata kif xieraq u għandha tkun innotifikata lill-persuna kkonċernata u lill-Europol.
   Deċiżjoni tal-Kunsill sabiex jitneħħa d-Direttur jew Viċi Direttur mill-kariga tiegħu skont l-Artikolu 9 tal-Anness IX għar-Regolamenti dwar il-Persunal għandha tittieħed fi żmien xahrejn mid-data tal-irċevuta tal-opinjoni tal-Bord Dixxiplinari msemmija fl-Artikolu 18 tal-Anness IX għar-Regolamenti dwar il-Persunal.
   5.   Jekk il-Kunsill jiddeċiedi li ma jneħħix lid-Direttur jew lill-Viċi Direttur ikkonċernat mill-kariga tiegħu f’konformità mal-Artikolu 9(1)(h) tal-Anness IX għar-Regolamenti dwar il-Persunal jew inkella jtemm is-servizz tiegħu mal-Europol, il-kwistjoni għandha tiġi riferuta lill-Bord ta’ Tmexxija fil-każ tad-Direttur jew lill-Bord ta’ Tmexxija u lid-Direttur f’każ ta’ Viċi Direttur.
   Jekk il-każ tad-Direttur jiġi riferut lill-Bord ta’ Tmexxija, dan għandu jkollu d-dritt li jimponi waħda mill-penali previsti fl-Artikolu 9(1) tal-Anness IX għar-Regolamenti dwar il-Persunal ħlief għat-tneħħija tad-Direttur mill-kariga tiegħu. Wara li jisma’ lid-Direttur, il-Bord ta’ Tmexxija għandu jieħu d-deċiżjoni tiegħu mingħajr dewmien żejjed. Għandhom jingħataw raġunijiet għad-deċiżjoni.
   Jekk il-każ ta’ Viċi Direttur jiġi riferut lill-Bord ta’ Tmexxija u lid-Direttur, dan tal-aħħar għandu jkollu d-dritt li jimponi waħda mill-penali previsti fl-Artikolu 9(1) tal-Anness IX għar-Regolamenti dwar il-Persunal ħlief għat-tneħħija tal-Viċi Direttur mill-kariga tiegħu. Wara li jisma’ lill-Viċi Direttur ikkonċernat, id-Direttur għandu jieħu d-deċiżjoni tiegħu mingħajr dewmien żejjed. Għandhom jingħataw raġunijiet għad-deċiżjoni.
   KAPITOLU 5

      DISPOŻIZZJONIJIET FINALI

   Artikolu 18
   1.   Dawn ir-Regoli għandhom jidħlu fis-seħħ fl-istess jum tad-data tal-applikazzjoni tad-Deċiżjoni tal-Europol.
   2.   Dawn ir-Regoli għandhom jiġu evalwati mill-Bord ta’ Tmexxija fi żmien tliet snin mid-dħul fis-seħħ tagħhom.
   3.   Kull proposta għal emendi għal dawn ir-Regoli għandha tkun ikkunsidrata mill-Bord ta’ Tmexxija bil-għan li jiġu adottati mill-Kunsill f’konformità mal-proċedura pprovduta fl-Artikoli 38(3) u 38(7) tad-Deċiżjoni tal-Europol.

      L-Aja, l-4 ta’ Ġunju 2009.
      Approvat mill-Kunsill tat-30 ta’ Novembru 2009.

            Il-President

         S. CLERTON

      (1)  ĠU L 121, 15.5.2009, p. 37.

      (2)  ĠU L 56, 4.3.1968, p. 1.


title: Id-Deċiżjoni tal-Kunsill tal-25 ta' Ġunju 1996 dwar il-konklużjoni f'isem il-Komunità Ewropea, rigward kwistjonijiet fil-kompetenza tagħha, tar-riżultati tan-negozjati tal-Organizzazzjoni Dinjija għall-Kummerċ dwar servizzi finanzjarji u rigward il-moviment ta' persuni naturali

text:
Avviż Legali Importanti

|

31996D0412

Official Journal L 167 , 06/07/1996 P. 0023 - 0054

		Id-Deċiżjoni tal-Kunsilltal-25 ta' Ġunju 1996dwar il-konklużjoni f'isem il-Komunità Ewropea, rigward kwistjonijiet fil-kompetenza tagħha, tar-riżultati tan-negozjati tal-Organizzazzjoni Dinjija għall-Kummerċ dwar servizzi finanzjarji u rigward il-moviment ta' persuni naturali(96/412/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikoli 54, 57, 63, 66, 73b sa 73f, 99, 100, 100a u 113, flimkien mat-tieni sentenza ta' l-Artikolu 228(2) u l-ewwel subparagrafu ta' l-Artikolu 228(3) tiegħu,Wara li kkunsidra l-proposta mill-Kummissjoni,Wara li kkunsidra l-opinjoni tal-Parlament Ewropew [1],Wara li kkunsidra l-opinjoni tal-Kumitat Ekonomiku u Soċjali [2],Billi l-Ftehim ta' Marrakesh li jistabbilixxi l-Organizzazzjoni Dinjija għall-Kummerċ u l-ftehim relatati tagħha kif ukoll id-Deċiżjonijiet u Dikjarazzjonijiet Ministerjali u l-Ftehim dwar l-Impenji fis-Servizzi Finanzjarji kienu approvati permezz tad-Deċiżjoni tal-Kunsill tat-22 ta' Diċembru 1994 [3];Billi r-rabtiet kollha dwar servizzi finanzjarji negozjati mill-Kummissjoni, f'isem il-Komunità Ewropea u l-Istati Membri tagħha, jikkostiwixxu riżultat sodisfaċenti u bilanċjat għal-perjodu proviżorju konċernat;Billi xi impenji ġew negozjati mill-Kummissjoni, f'isem il-Komunità Ewropea u l-Istati Membri tagħha, dwar il-moviment ta' persuni naturali għall-iskop li jipprovdu servizzi;Billi fis-26 ta' Lulju 1995 il-Kunsill awtorizza lill-Kummissjoni biex tapprova, fl-isem il-Komunità Ewropea u l-Istati Membri tagħha, id-Deċiżjoni tal-Kumitat dwar il-Kummerċ fis-Servizzi Finanzjarji, li jadotta t-Tieni Protokoll anness mal-Ftehim Ġenerali dwar il-Kummerċ fis-Servizzi, id-Deċiżjoni tal-Kunsill għall-Kummerċ fis-Servizzi dwar Servizzi Finanzjarji u t-tieni Deiżjoni tal-Kunsill għall-Kummerċ fis-Servizzi kif ukoll id-Deċiżjoni tal-Kunsill għall-Kummerċ fis-Servizzi dwar l-impenji fuq il-moviment ta' persuni naturali, li jadotta t-Tielet Protokoll tal-Ftehim Ġenerali dwar il-Kummerċ fis-Servizzi;Billi l-kompetenza tal-Komunità biex tikkonkludi ftehim internazzjonali jingħata espliċitament mhux biss mit-Trattat imma jista' jiġi wkoll minn dispożizzjonijiet oħrajn tat-Trattat u minn atti adottati bis-saħħa ta' dawk id-dispożizzjonijiet minn istituzzjonijiet Komunitarji;Billi, fejn ġew adottati regoli Komunitarji biex jintlaħqu l-għanijiet tat-Trattat, l-Istati Membri ma jistgħux, barra l-qafas ta' l-istituzzjonijiet komuni, jidħlu f'impenji li jistgħu jaffettwaw dawk ir-regoli jew ibiddlu l-iskop tagħhom;Billi xi impenji dwar servizzi finanzjarji jaqgħu taħt il-kompetenza tal-Komunità taħt l-Artikolu 113 tat-Trattat; billi, ukoll, impenji oħrajn dwar servizzi finanzjarji kif ukoll impenji dwar il-moviment ta' persuni naturali jaffettwaw ir-regoli Komunitarji adottati fuq il-bażi ta' l-Artikoli 54, 57, 63, 66, 99, 100 u 100a, u jistgħu għalhekk jiddaħħlu mill-Komunità biss;Billi, b'mod partikolari, l-użu ta' l-Artikolu 100 tat-Trattat bħala bażi legali għal din id-Deċiżjoni huwa ġġustifikat sa fejn l-impenji imsemmija dwar servizzi finanzjarji jaffettwaw id-Direttiva tal-Kunsill 90/434/KEE tat-23 ta' Lulju 1990 dwar sistema komuni ta' taxxa li tgħodd għal għaqdiet, diviżjonijiet, trasferimenti ta' attiv u bdil ta' ishma dwar kumpanniji ta' Stati Membri differenti [4] u d-Direttiva tal-Kunsill 90/435/KEE tat-23 ta' Lulju 1990 dwar sistema komuni ta' taxxa li tgħodd għall-kumpanniji ewlenin u sussidjarji ta' Stati Membri differenti [5], ibbażati fuq l-Artikolu 100 tat-Trattat;Billi, fir-rigward ta' l-impenji fuq moviment ta' kapitali li jkunu jinsabu fil-lista ta' impenji speċifiċi tal-Komunità jew ta' l-Istati Membri u fl-istat preżenti tal-liġi tal-Komunità, l-Istati Membri jibqgħu kompetenti biex jaġixxu, fil-limit stabbiliti mid-dispożizzjonijiet ta' l-Artikolu 73ċ tat-Trattat;Billi, min-natura tagħhom, il-Ftehim li jistabbilixxi l-Organizzazzjoni Dinjija tal-Kummerċ u l-Protokoll tal-Ftehim Ġenerali dwar il-Kummerċ fis-Servizzi, x'aktarx ma jiġux invokati quddiem il-qrati tal-Komunità jew ta' l-Istati Membri,IDDEĊIEDA DAN LI ĠEJ:Artikolu 11. It-Tieni Protokoll tal-Ftehim Ġenerali dwar il-Kummerċ fis-Servizzi dwar Servizzi Finanzjarji huwa b'dan approvat f'isem il-Komunità Ewropea għal dik il-parti minnu li jaqa' fil-kompetenza tal-Komunità Ewropea.2. It-test tat-Tieni Protokoll, flimkien maċ-ċedola ta' impenji speċifiċi u l-lista ta' eżenzjonijiet tal-Komunità u l-Istati Membri huma annessi ma' din id-Deċiżjoni, kif ukoll id-Deċiżjonijiet li ġejjin:- id-Deċiżjoni tal-Kumitat dwar il-Kummerċ fis-Servizzi Finanjarji li tadotta t-Tieni Protokoll tal-Ftehim Ġenerali dwar il-Kummerċ fis-Servizzi Finanzjarji,- id-Deċiżjoni tal-Kunsill għall-Kummerċ fis-Servizzi dwar Impenji fuq Servizzi Finanzjarji,- it-Tieni Deċiżjoni tal-Kunsill għall-Kummerċ fis-Servizzi fuq Servizzi Finanzjarji,3. Il-President tal-Kunsill huwa b'dan awtorizzat li jinnomina lill-persuna li għandha l-poter li tiffirma t-Tieni Protokoll tal-Ftehim Ġenerali dwar il-Kummerċ fis-Servizzi sabiex jorbot lill-Komunità Ewropea dwar dik il-parti tal-Protokoll li jaqa' fil-kompetenza tagħha.Artikolu 21. It-Tielet Protokoll tal-Ftehim Ġenerali dwar il-Kummerċ fis-Servizzi dwar il-moviment ta' persuni naturali huwa b'dan approvat għall-Komunità Ewropea għal dik il-parti minnu li jaqa' fil-kompetenza tal-Komunità Ewropea.2. It-test tat-Tielet Protokoll, flimkien maċ-Ċedola ta' Impenji speċifiċi tal-Komunità u l-Istati Membri, u d-Deċiżjoni tal-Kunsill għall-Kummerċ fis-Servizzi dwar il-moviment ta' persuni naturali huma annessi ma' din id-Deċiżjoni.3. Il-President tal-Kunsill huwa b'dan awtorizzat li jaħtar persuna li għandha s-setgħa li tiffirma it-Tielet Protokoll għall-Ftehim Ġenerali fuq il-Kummerċ fis-Servizzi biex jorbot il-Komunità Ewropea fir-rigward ta' dik il-parti tal-Protokoll li taqa' fil-kompetenza tiegħu.Magħmula fil-Lussemburgu, il-25 Ġunju 1996.Għall-KunsillIl-PresidentE. Ronchi[1] Opinjoni tal-Parlament Eropew tas-6 ta' Ġunju 1996 (għadha mhux pubblikata fil-Ġurnal Uffiċjali).[2] Opinjoni tal-Kumitat Ekonomiku u Soċjali tat-30 ta' Mejju 1996 (għadha mhux pubblikata fil-Ġurnal Uffiċjali).[3] ĠU Nru L 336, 23.12.1994, p. 1.[4] ĠU Nru L 225, 20.8.1990, p. 1.[5] ĠU Nru L 225, 20.8.1990, p. 6.--------------------------------------------------ANNESSIT-TIENI PROTOKOLL GĦALL-FTEHIM ĠENERALI DWAR IL-KUMMERĊ FIS-SERVIZZIMEMBRI TAL-ORGANIZZAZZJONI DINJIJA TAL-KUMMERĊ (minn issa msejħa "WTO") li l-Iskedi tagħha ta' Impenji Speċifiċi u l-Listi ta' Eżenzjonijiet mill-Artikolu II tal-Ftehim Ġenerali dwar il-Kummerċ fis-Servizzi dwar servizzi finanzjarji huma annessi ma' dan il-Protokoll (minn issa msejħa bħala "Membri kkonċernati"),WARA LI WETTQU negozjati fit-termini tad-Deċiżjoni Ministerjali dwar Servizzi Finanzjarji adottati f'Marrakesh fil-15 ta' April 1994,Wara li kkunsidraw it-Tieni l-Anness dwar servizzi finanzjarji, u għad-Deċiżjoni dwar l-applikazzjoni ta' dak l-Anness adotat mill-Kunsill għall-Kummerċ fis-Servizzi fit-30 ta' Ġunju 1995,JIFTIEHMU KIF ĠEJ:1. Ċedola ta' impenji speċifiċi u lista ta' eżenzjonijiet mill-Artikolu II dwar servizzi finanzjarji annessi ma' dan il-Protokoll li jirrigwardaw Membru għandhom, mad-dħul fis-seħħ ta' dan il-Protokoll għal dak il-Membru, jissostitwxxu t-taqsimiet dwar servizzi finanzjarji taċ-Ċedola ta' Impenji Speċifiċi u l-Lista ta' Eżenzjonijiet mill-Artikolu II ta' dak il-Membru.2. Dan il-Protokoll għandu jinfetaħ għall-aċċettazzjoni, bil-firma jew mod ieħor, mill-Membri kkonċernati sat-30 ta' Ġunju 1996.3. Dan il-Protokoll jidħol fis-seħħ fit-30 jum wara d-data ta' l-aċċettazzjoni tiegħu mill-Membri kollha kkonċernati. Jekk sal-1 ta' Lulju 1996 ma jkunx ġie aċċettat mill-Membri kollha konċernati, dawk il-Membri li aċċettawh qabel dak in-nhar jistgħu, fi żmien 30 jum wara, jiddeċiedu dwar id-dħul fis-seħħ tiegħu.4. Dan il-Protokoll għandu jiġi depożitat mad-Direttorat Ġenerali tal-WTO. Id-Direttorat Ġenerali tal-WTO għandu jagħti minnufih lil kull Membru tal-WTO kopja ċertifikata ta' dan il-Protokoll u notifiki ta' aċċettazzjonijiet tiegħubis-saħħa tal-paragrafu 3.5. Dan il-Protokoll għandu jiġi reġistrat skond id-dispożizzjonijiet ta' l-Artikolu 102 tal-Karta tal-Ġnus Magħquda.Magħmul f'Ġeneva dan … il-jum tax-xahar elf disa' mija u ħamsa u disgħin, f'kopja waħda fl-ilsna Ingliż, Franċiż u Spanjol, kull test huwa awtentiku, ħlief kif hemm provdut fir-rigward ta' l-iskedi hawn annessi.IT-TIELET PROTOKOLL GĦALL-FTEHIM ĠENERALI DWAR IL-KUMMERĊ FIS-SERVIZZIMEMBRI TA' L-ORGANIZZAZZJONI DINJIJA TAL-KUMMERĊ li l-iskedi ta' impenji tagħhom għall-Ftehim Ġenerali dwar il-Kummerċ fis-Servizzi dwar il-moviment ta' persuni naturali huma annessi ma' dan il-Protokoll,WARA LI WETTQU negozjati fit-termini tad-Deċiżjoni Ministerjali dwar negozjati fuq il-moviment ta' persuni naturali adottata f'Marrakesh fil-15 ta' April 1994,WAQT LI JIKKUNSIDRAW ir-riżultati ta' dawn in-negozjati,Wara li kkunsidraw id-Deċiżjoni dwar il-moviment ta' persuni naturali adottati mill-Kunsill għall-Kummerċ fis-servizzi fit-30 ta' Ġunju 1995,JIFTIEHMU KIF ĠEJ:1. L-impenji dwar il-moviment ta' persuni naturali annessi ma' dan il-Protokoll relatati ma' Membru għandhom, mad-dħul fis-seħħ ta' dan il-Protokoll għal dak il-Membru, jissostitwixxu jew jissupplementaw d-daħliet rilevanti dwar il-moviment ta' persuni naturali fiċ-ċedola ta' impenji speċifiċi għal dak il-Membru.2. Dan il-Protokoll għandu jinfetaħ għall-aċċettazzjoni, bil-firma jew mod ieħor, minn Membri kkonċernati sat-30 ta' Ġunju 1996.3. Dan il-Protokoll għandu jidħol fis-seħħ fit-30 jum wara l-1 ta' Jannar 1996 għal dawk il-Membri li jkunu aċċettawh sa dik id-data, u għal dawk li jaċettawh wara dik id-data, liema data m' għandhiex tkun aktar tard mit-30 ta' Ġunju 1996, għandu jidħol fis-seħħ fit-30 jum wara d-data ta' kull aċċettazzjoni. Jekk Membru li l-iskeda tiegħu hija annessa ma' dan il-Protokoll ma jaċċettahx sa dik id-data, il-kwistjoni għandha tintbagħat lill-Kunsill għall-Kummerċ fis-Servizzi għall-konsiderazzjoni u azzjoni xierqa.4. Dan il-Protokoll għandu jiġi depożitat mad-Direttur-Ġenerali tal-Organizzazzjoni Dinjija għall-Kummerċ. Id-Direttur Ġenerali għandu jagħti minnufih lil kull Membru kopja ċertifikatata' dan il-Protokoll u notifiki ta' aċċettazzjonijiet tiegħu bis-saħħa tal-paragrafu 3.5. Dan il-Protokoll għandu jiġi reġistrat skond id-dispożizzjonijiet ta' l-Artikolu 102 tal-Karta tal-Ġnus Magħquda.Magħmul f' Ġeneva dan …il-jum tax-xahar elf disa' mija u ħamsa u disgħin, f'kopja waħda fl-ilsna Ingliż, Franċiż u Spanjol, kull test huwa awtentiku, ħlief kif hemm provdut fl-iskedi hawn annessi.--------------------------------------------------


title: Ix-xogħol tal-Plenarja u r-rapporti ta' inizjattiva Deċiżjoni tal-Parlament Ewropew tat- 8 ta' Lulju 2008 dwar emenda għar-Regoli ta' Proċedura tal-Parlament fid-dawl tal-proposti mill-Grupp ta' Ħidma għar-Riforma Parlamentari dwar il-ħidma tar-rapporti Plenarji u r-rapporti ta' inizjattiva (2007/2272(REG))

text:
               3.12.2009

               MT

               Il-Ġurnal Uffiċjali tal-Unjoni Ewropea

               CE 294/86

         It-Tlieta, 8 ta' Lulju 2008Ix-xogħol tal-Plenarja u r-rapporti ta' inizjattiva
   P6_TA(2008)0334
   Deċiżjoni tal-Parlament Ewropew tat-8 ta' Lulju 2008 dwar emenda għar-Regoli ta' Proċedura tal-Parlament fid-dawl tal-proposti mill-Grupp ta' Ħidma għar-Riforma Parlamentari dwar il-ħidma tar-rapporti Plenarji u r-rapporti ta' inizjattiva (2007/2272(REG))
   2009/C 294 E/22

      Il-Parlament Ewropew,
   wara li kkunsidra d-deċiżjonijiet tal-Konferenza tal-Presidenti tal-25 ta' Ottubru u tat-12 ta' Diċembru 2007,
   wara li kkunsidra l-ittri mibgħuta mill-President tiegħu tal-15 ta' Novembru 2007 u tal-31 ta' Jannar 2008,
   wara li kkunsidra l-Ewwel Rapport Interim tal-Grupp ta' Ħidma għar-Riforma Parlamentari rigward “Il-plenarja u l-kalendarju tal-attivitajiet” ippreżentat lill-Konferenza tal-Presidenti fis-6 ta' Settembru 2007 u l-konklużjonijiet tiegħu rigward ir-rapporti ta' inizjattiva,
   wara li kkunsidra l-Artikolu 199 tat-Trattat KE,
   wara li kkunsidra l-Artikoli 201 u 202 tar-Regoli ta' Proċedura tiegħu,
   wara li kkunsidra r-rapport tal-Kumitat għall-Affarijiet Kostituzzjonali (A6-0197/2008),

               1.

               Jiddeċiedi li jemenda r-Regoli ta' Proċedura tiegħu kif jidher hawn taħt;

               2.

               Jinnota li l-emendi se jidħlu fis-seħħ fl-ewwel jum tas-sessjoni parzjali li ġejja, barra l-punti 2 u 3 tal-Anness IIa l-ġdid, li se jidħlu fis-seħħ fl-ewwel jum tal-leġislatura parlamentari tiegħu li tibda f'Lulju 2008; jinnota li l-Artikolu 45(1a) għandu japplika bl-istess mod għar-rapporti awtorizzati qabel ma tidħol fis-seħħ din id-dispożizzjoni;

               3.

               Jiddeċiedi li l-Emenda 5 rigward l-Artikolu 39(2) fid-deċiżjoni tat-13 ta' Novembru 2007 dwar l-emenda għar-Regoli ta' Proċedura tal-Parlament fid-dawl tal-Istatut għall-Membri (1) se tidħol fis-seħħ fl-ewwel jum tas-sessjoni parzjali li ġejja;

               4.

               Jiddeċiedi, skond l-Artikolu 204(c), li jippubblika d-deċiżjoni tal-Konferenza tal-Presidenti dwar ir-Regoli u l-Prassi dwar rapporti fuq inizjattiva proprja kif mibdula mid-deċiżjonijiet tiegħu tat-12 ta' Diċembru 2007 u tal-14 Frar 2008 bħala anness għar-Regoli tal-Proċedura; jagħti istruzzjonijiet lis-Segretarju Ġenerali biex jaġġorna dan l-anness skond deċiżjonijiet fil-ġejjieni mill-Konferenza tal-Presidenti dwar din il-kwistjoni;

               5.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.

               TEST PREŻENTI

               EMENDA

                  Emenda 1

                  Ir-Regoli ta' Proċedura tal-Parlament

                  Artikolu 38 a (ġdid)

                     Artikolu 38a

                     Id-drittijiet ta' inizjattiva mogħtija lill-Parlament mit-Trattati

                     F'każijiet fejn it-Trattati jagħtu dritt ta' inizjattiva lill-Parlament, il-kumitat responsabbli jista' jiddeċiedi li jfassal rapport fuq inizjattiva proprja

                     Ir-rapport għandu jinkludi:

                                 a)

                                 mozzjoni għal riżoluzzjoni;

                                 b)

                                 fejn hu xieraq, abbozz ta' deċiżjoni jew abbozz ta' proposta;

                                 c)

                                 stqarrija spjegattiva li tinkludi, fejn ikun xieraq, dikjarazzjoni finanzjarja.

                     Fejn l-adozzjoni ta' att mill-Parlament jeħtieġ l-approvazzjoni jew il-kunsens tal-Kunsill u l-opinjoni jew il-kunsens tal-Kummissjoni, il-Parlament jista', wara l-votazzjoni għall-att propost, u fuq proposta tar-rapporteur, jiddeċiedi li jipposponi l-votazzjoni tal-mozzjoni għal riżoluzzjoni sakemm il-Kunsill jew il-Kummissjoni jkunu ddikjaraw il-pożizzjoni tagħhom.

                  Emenda 2

                  Ir-Regoli ta' Proċedura tal-Parlament

                  Artikolu 45 — paragrafu 1 a (ġdid)

                                 1a.

                              Il-mozzjonijiet għal riżoluzzjonijiet li jkunu f' rapporti fuq inizjattiva proprja għandhom jiġu eżaminati mill-Parlament skond il-proċedura bi preżentazzjoni qasira stipulata fl-Artikolu 131a. Emendi għal mozzjonijiet għal riżoluzzjoniijiet bħal dawn m'humiex ammissibbli biex jitqiesu fil-plenarja kemm-il darba ma jkunux imressqa mir-rapporteur biex jitqies tagħrif ġdid, imma mozzjonijiet għal riżoluzzjonijiet alternattivi jistgħu jitressqu skond l-Artikolu 151(4). Dan il-paragrafu m'għandux japplika fejn is-suġġett tar-rapport jikkwalifika għal dibattitu ta' prijorità fil-plenarja, fejn ir-rapport jitfassal skond id-dritt ta' inizjattiva msemmi fl-Artikoli 38a jew 39, jew fejn ir-rapport jista' jitqies bħala rapport strateġiku skond il-kriterji stipulati mill-Konferenza tal-Presidenti. (2)

                  Emenda 3

                  Ir-Regoli ta' Proċedura tal-Parlament

                  Artikolu 45 — paragrafu 2 — subparagrafu 1

                           2.

                              Id-dispożizzjonijiet ta' dan l-Artikolu għandhom japplikaw “mutatis mutandis” f'każi fejn it-Trattati jagħtu d-dritt ta' inizjattiva lill-Parlament.

                           2.

                              Fejn is-suġġett tar-rapport jaqa' taħt id-dritt ta' inizjattiva msemmi fl-Artikolu 38a, l-awtorizzazzjoni tista' tinżamm biss fuq il-bażi li l-kundizzjonijiet stipulati fit-Trattati ma ġewx sodisfatti.

                  Emenda 4

                  Ir-Regoli ta' Proċedura tal-Parlament

                  Artikolu 45 — paragrafu 2 — subparagrafu 2

                     F'dawn il-każi, il-Konferenza tal-Presidenti għandha tieħu deċiżjoni fi żmien xahrejn.

                                 2a.

                                 Fil-każijiet imsemmija fl-artikolu 38a u l-Artikolu 39
                              , il-Konferenza tal-Presidenti għandha tieħu deċiżjoni fi żmien xahrejn.

                  Emenda 5

                  Ir-Regoli ta' Proċedura tal-Parlament

                  Artikolu 110 — paragrafu 1

                           1.

                              Mistoqsijiet li jitolbu tweġiba bil-miktub lill-Kunsill jew lill-Kummissjoni jistgħu jsiru minn kull Membru. L-interpellanti jkunu esklussivament responsabbli esklussiva tal-kontenut tal-mistoqsija.

                           1.

                              Kull Membru jista' jagħmel mistoqsijiet għal tweġiba bil-miktub lill-Kunsill jew lill-Kummissjoni
                                 skond linji gwida stipulati f'anness għal dawn ir-Regoli ta' Proċedura (3)

                              . L-interpellanti jkunu esklussivament responsabbli esklussiva tal-kontenut tal-mistoqsija.

                  Emenda 6

                  Ir-Regoli ta' Proċedura tal-Parlament

                  Artikolu 110 — paragrafu 2

                           2.

                           Il-mistoqsijiet għandhom jiġu ppreżentati bil-miktub lill-President li għandu jgħaddihom lill-istituzzjoni konċernata.

                           2.

                           Il-mistoqsijiet għandhom jiġu ppreżentati bil-miktub lill-President li għandu jgħaddihom lill-istituzzjoni konċernata.
                                 Dubji dwar l-ammissibilità ta' mistoqsija għandha tittieħed deċiżjoni dwarhom mill-President. Id-deċiżjoni tiegħu għandha tkun innotifikata lill-persuna lil tagħmel il-mistoqsija.

                  Emenda 7

                  Ir-Regoli ta' Proċedura tal-Parlament

                  Artikolu 111 — paragrafu 1

                           1.

                           Kull Membru jista' jagħmel mistoqsijiet li jitolbu tweġiba bil-miktub lill-Bank Ċentrali Ewropew.

                           1.

                           Kull Membru jista' jagħmel mistoqsijiet li jitolbu tweġiba bil-miktub lill-Bank Ċentrali Ewropew
                                 skond linji gwida stipulati f'anness għal dawn ir-Regoli ta' Proċedura (4)

                  Emenda 8

                  Ir-Regoli ta' Proċedura tal-Parlament

                  Artikolu 131 a (ġdid)

                     Artikolu 131a

                     Preżentazzjoni qasira

                     Fuq talba tar-rapporteur jew fuq proposta tal-Konferenza tal-Presidenti, il-Parlament jista' wkoll jiddeċiedi li punt li ma jkunx jeħtieġ dibattitu sħiħ jiġi ttrattat permezz ta' preżentazzjoni qasira fil-plenarja mir-rapporteur. F'dak il-każ, il-Kummissjoni għandu jkollha l-opportunità li tintervjeni u kwalunkwe Membru għandu jkollu d-dritt li jirreaġixxi billi jippreżenta stqarrija bil-miktub addizzjonali skond l-Artikolu 142(7).

                  Emenda 9

                  Ir-Regoli ta' Proċedura tal-Parlament

                  Artikolu 142 — paragrafu 5

                           5.

                           Il-Kummissjoni u l-Kunsill għandhom, bħala regola, jingħataw l-attenzjoni fid-dibattitu dwar rapport preċiż wara l-preżentazzjoni tiegħu mir-rapporteur.
                                 Madankollu, f'dibattitu dwar xi proposta tal-Kummissjoni, il-President għandu jistieden lill-Kummissjoni sabiex titkellem l-ewwel biex tippreżenta l-proposta tagħha fil-qosor, u meta d-dibattitu jkun dwar test li joriġina mill-Kunsill, il-President jista' jistieden lill-Kunsill sabiex jitkellem l-ewwel, u f'kull każ ir-rapporteur għandu jieħu l-kelma wara.
                               Il-Kummissjoni
                                 u
                               l-Kunsill u r-rapporteur jistgħu jiġu mismugħa mill-ġdid, b'mod partikolari biex jirrispondu għad-dikjarazzjonijiet magħmula mill-Membri.

                           5.

                              Fid-dibattitu fuq xi rapport il-Kummissjoni u l-Kunsill għandhom jinstemgħu, bħala regola, minnufih wara l-preżentazzjoni tiegħu mir-rapporteur. Il-Kummissjoni, il-Kunsill u r-rapporteur jistgħu jinstemgħu mill-ġdid, b'mod partikolari biex jirrispondu għall-istqarrijiet magħmula mill-Membri.

                  Emenda 10

                  Ir-Regoli ta' Proċedura tal-Parlament

                  Artikolu 151 — paragrafu 4

                           4.

                           Grupp politiku jista' jqiegħed fuq il-Mejda mozzjoni għal riżoluzzjoni li tkun tfittex li tissostitwixxi riżoluzzjoni għal mozzjoni mhux leġiżlattiva li tkun tinsab f'xi rapport ta' kumitat.

                           4.

                           Grupp politiku
                                 jew mhux inqas minn erbgħin Membru jistgħu jressqu mozzjoni għal riżoluzzjoni alternattiva għal mozzjoni għal riżoluzzjoni mhux leġiżlattiva li tkun f' xi rapport ta' kumitat.

               F'każ bħal dan, il-grupp ma jistax iqiegħed fuq il-Mejda emendi għal mozzjoni għal riżoluzzjoni mill-kumitat responsabbli. Il-mozzjoni għal riżoluzzjoni
                     tal-grupp
                   ma tistax tkun itwal mill-mozzjoni għal riżoluzzjoni tal-kumitat. Fuq din għandu jittieħed vot uniku mingħajr emendi fil-Parlament.

               F'każ bħal dan, il-grupp
                     jew il-Membri kkonċernati
                   ma jistgħux iressqu emendi għall-mozzjoni għal riżoluzzjoni mill-kumitat responsabbli. Il-mozzjoni għal riżoluzzjoni
                     alternattiva
                   ma tistax tkun itwal mill-mozzjoni għal riżoluzzjoni tal-kumitat. Fuq din għandu jittieħed vot wieħed fil-Parlament mingħajr emendi.

                     L-Artikolu 103(4) għandu japplika mutatis mutandis
                  .

                  Emenda 11

                  Ir-Regoli ta' Proċedura tal-Parlament

                  Anness II a (ġdid)

                     ANNESS II a

                     Linji gwida għal mistoqsijiet għal tweġiba bil-miktub skond l-Artikoli 110 u 111

                                 1.

                              Mistoqsijiet għal tweġiba bil-miktub għandhom:

                                       —

                                             jaqgħu taħt il-kompetenza u r-responsabilità tal-istituzzjoni kkonċernata u jkunu ta' interess ġenerali;

                                       —

                                             ikunu konċiżi u jkollhom interrogazzjoni li tinftiehem sew;

                                       —

                                             ma jkunx fihom lingwaġġ offensiv;

                                       —

                                             ma jkollhomx x'jaqsmu ma' kwistjonijiet strettament personali;

                                 2.

                              Jekk mistoqsija ma tkunx konformi ma' dawn il-linji gwida, is-Segretarjat għandu jipprovdi lill-awtur b'parir dwar kif il-mistoqsija tista' titfassal sabiex tkun ammissibbli.

                                 3.

                                 Jekk tkun tressqet u twieġbet mistoqsija identika jew simili matul is-sitt xhur ta' qabel, is-Segretarjat għandu jibgħat kopja tal-mistoqsija u tat-tweġiba ta' qabel lill-awtur. Il-mistoqsija ripetuta m'għandhiex tiġi mgħoddija lill-istituzzjoni kkonċernata ħlief jekk l-awtur isemmi żviluppi ġodda sinifikanti jew ħlief jekk ikun qed ifittex aktar tagħrif
                              .

                                 4.

                              Jekk mistoqsija tfittex tagħrif fattwali jew statistika li diġà tkun disponibbli fil-librerija tal-Parlament, dan tal-aħħar għandu jinforma lill-Membru, li jista' jirtira l-mistoqsija.

                                 5.

                              Mistoqsijiet dwar kwistjonijiet li għandhom x'jaqsmu ma xulxin jistgħu jitwieġbu flimkien.

      (1)  Testi Adottati. ta' dik id-data, P6_TA(2007)0500.

      (2)
         Ara d-deċiżjoni relevanti tal-Konferenza tal-Presidenti, riprodotta fl-Anness[…] tar-Regoli ta' Proċedura.

      (3)
         Ara l-Anness IIa.

      (4)
         Ara l-Anness IIa.